## L’Institut Valencià de Cultura, l’FSMCV i CaixaBank convoquen les beques per a l’alumnat d’escoles de música amb una dotació de 255.000 euros

*** Les societats musicals federades poden presentar les seues sol·licituds telemàticament fins al 6 d’octubre
* Esta edició preveu com a novetat una puntuació addicional per a estudiants de localitats afectades per la dana**

L’Institut Valencià de Cultura, la Federació de Societats Musicals de la Comunitat Valenciana (FSMCV) i CaixaBank han convocat una nova edició del programa de beques dirigides a l’alumnat de la xarxa d’escoles de música de les societats musicals federades.

La convocatòria corresponent al curs 2025-2026 comptarà, un any més, amb una dotació econòmica de 255.000 euros, aportats íntegrament per l’entitat financera.

El termini d’inscripció estarà obert fins al 6 d’octubre i les sol·licituds han de tramitar-se a través del [portal web de l’FSMCV](https://fsmcv.org/vl/beques-caixabank/).

Esta iniciativa, que complix ja la seua onzena edició, s’emmarca dins del programa ‘CaixaBank escolta València’ i té com a principal objectiu fomentar l’estudi de la música entre els més jóvens, promovent la continuïtat de la formació musical amb independència de la situació econòmica de les famílies.

Des de la seua posada en marxa en el curs 2014-2015, este programa ha beneficiat ja més de 7.100 estudiants, amb una inversió total acumulada pròxima als 3 milions d’euros. Només en la passada edició, es va becar 591 estudiants de 168 societats musicals de tota la Comunitat Valenciana.

**Alumnes damnificats**

Com a novetat destacada en la convocatòria d’enguany, s’incorpora un criteri addicional que atorga 5 punts extra als sol·licitants que pertanyen a escoles de música situades en localitats afectades per la dana.

Esta mesura, inclosa en el punt 4.a.b. de les bases, respon a la voluntat expressa de CaixaBank d’oferir un suport reforçat als alumnes que han vist alterada la seua vida educativa i familiar a conseqüència del temporal.

**Criteris d’adjudicació i condicions**

Les beques estan obertes a tot l’alumnat matriculat per al curs 2025-2026 a les escoles de música de l’FSMCV. Com en edicions anteriors, l’import de cada beca podrà cobrir fins al 90 % del cost de matrícula i assignatures, amb un màxim de 500 euros per alumne.

El barem de puntuació preveu criteris acadèmics, econòmics i socials. Es prioritzaran les sol·licituds procedents de famílies amb menor renda, les que tinguen comptes actius en CaixaBank i situacions especials com discapacitat, desplaçament geogràfic, o pertinença a famílies nombroses o monoparentals.

La resolució provisional es publicarà abans del 23 de novembre, amb un termini de deu dies hàbils per a al·legacions. La resolució definitiva es coneixerà com a màxim el 22 de desembre de 2025.

**CaixaBank escolta València**

‘CaixaBank escolta València’ és una iniciativa posada en marxa en 2014 per CaixaBank en col·laboració amb la Federació de Societats Musicals de la Comunitat Valenciana i l’Institut Valencià de Cultura, dirigida a donar suport a les societats musicals valencianes i promoure l’activitat musical i educativa en el territori.

Entre les seues línies destaquen la convocatòria anual de beques per a estudiants de les escoles de música; els concursos, festivals i cicles de concerts d’orquestres de la Comunitat Valenciana; el projecte de recuperació de patrimoni ‘Música a la llum’, i L’Alqueria Julià-Casa de la Música, rehabilitada per CaixaBank, i que allotja des de finals de 2020 la seu de l’FSMCV.

Les societats musicals en la Comunitat Valenciana representen un fenomen social i cultural d’una envergadura enorme que vertebra el territori a través d’una nombrosa comunitat musical repartida sense distinció entre pobles xicotets i ciutats, entre comarques i províncies. Un fenomen que els valencians viuen des de xiquets, perquè la música s’aprén des de la infància i es compartix al llarg d’una vida.

En la Comunitat Valenciana es troba present el 50 % de les societats musicals i escoles d’Espanya. Un total de 546 societats musicals federades, amb més de 1.100 bandes de música, més de 47.000 músics, 60.000 alumnes, 200.000 socis, 600 centres educatius i més de 5.000 professors.

Les societats musicals van ser declarades manifestació representativa del patrimoni cultural immaterial el mes de març de 2021.

Fecha: 08/07/2025